Document ID: 32007R0054

UREDBA SVETA (ES) št. 54/2007
z dne 22. januarja 2007
o spremembi Uredbe (EGS) št. 3030/93 o skupnih pravilih za uvoz nekaterih tekstilnih izdelkov po poreklu iz tretjih držav
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti in zlasti člena 133 Pogodbe,
ob upoštevanju predloga Komisije,
ob upoštevanju naslednjega:
(1)
Od 1. januarja 2007 Evropska unija vključuje dve novi državi članici, Romunijo in Bolgarijo. Člen 6(7) Akta o pristopu določa, da je treba količinske omejitve, ki v Skupnosti veljajo za uvoz tekstila in oblačil, prilagoditi zaradi upoštevanja pristopa novih držav članic k Skupnosti. Količinske omejitve, ki se uporabljajo za uvoz nekaterih tekstilnih izdelkov iz tretjih držav v razširjeno Skupnost, je treba zato prilagoditi, da se upošteva uvoz v dve novi držav članici. Zato je treba spremeniti Uredbo Sveta (EGS) št. 3030/93 z dne 12. oktobra 1993 o skupnih pravilih za uvoz nekaterih tekstilnih izdelkov po poreklu iz tretjih držav (1).
(2)
Da bi preprečili omejevalne učinke na trgovino zaradi širitve Skupnosti, je pri spremembi zadevnih količin primerno uporabiti metodologijo, ki za prilagoditev novega obsega kvot upošteva tradicionalni uvoz v novi državi članici. Uvozne tokove preteklega obdobja je primerno ovrednotiti s formulo, sestavljeno iz povprečnega uvoza zadnjih treh let v dve novi državi članici blaga s poreklom iz tretjih držav. Dodana je bila stopnja rasti. Za najznačilnejša so bila izbrana leta od 2003 do 2005, saj predstavljajo zadnje razpoložljive podatke o uvozu tekstila in oblačil dveh novih držav članic.
(3)
V skladu s tem bi bilo treba spremeniti prilogi V in VII k Uredbi (EGS) št. 3030/93, da bosta vsebovali obseg kvot, ki veljajo od datuma širitve, tj. od 1. januarja 2007.
(4)
Vse določbe Uredbe (EGS) št. 3030/93 bi bilo treba prilagoditi, tako da bodo veljale za uvoz v novi državi članici. Zato bi bilo treba v Prilogo III vstaviti kratici novih držav članic.
(5)
Uredbo (EGS) št. 3030/93 bi bilo zato treba ustrezno spremeniti -
SPREJEL NASLEDNJO UREDBO:
Člen 1
Uredba (EGS) št. 3030/93 se spremeni:
1.
Člen 2(9) se nadomesti z naslednjim:
„9. Za sprostitev v prosti promet v kateri od dveh novih držav članic, ki vstopata v Evropsko unijo 1. januarja 2007, to sta Romunija in Bolgarija, se za tekstilne izdelke, za katere v Skupnosti veljajo količinske omejitve ali nadzor ter so bili odpremljeni pred 1. januarjem 2007 in vstopajo v obe novi članici 1. januarja 2007 ali pozneje, zahteva predložitev uvoznega dovoljenja. Tako uvozno dovoljenje izdajo avtomatično in brez upoštevanja količinskih omejitev pristojni organi zadevne države članice na podlagi ustreznega dokazila, kakršno je tovorni list, da so bili izdelki odpremljeni pred 1. januarjem 2007.
O takih dovoljenjih se obvesti Komisijo.“
2.
Drugi odstavek člena 5 se nadomesti z naslednjim:
„Za sprostitev tekstilnih izdelkov, poslanih iz katere od držav članic, ki vstopata v Evropsko unijo 1. januarja 2007, v predelavo v namembni kraj zunaj Skupnosti pred 1. januarjem 2007 in ponovno uvoženih v isto državo članico 1. januarja 2007 ali pozneje, v prosti promet, ob zagotovitvi ustreznega dokazila, kakršno je izvozna deklaracija, ne veljajo količinske omejitve ali zahteve po uvoznem dovoljenju. Pristojni organi zadevne države članice obvestijo Komisijo o teh uvozih.“
3.
V Prilogi III se druga alinea člena 28(6) nadomesti z naslednjim:
„-
črki, po katerih se prepozna namembno državo članico ali skupino takih držav:
AT
=
Avstrija
BG
=
Bolgarija
BL
=
Beneluks
CY
=
Ciper
CZ
=
Češka
DE
=
Zvezna republika Nemčija
DK
=
Danska
EE
=
Estonija
GR
=
Grčija
ES
=
Španija
FI
=
Finska
FR
=
Francija
GB
=
Združeno kraljestvo
HU
=
Madžarska
IE
=
Irska
IT
=
Italija
LT
=
Litva
LV
=
Latvija
MT
=
Malta
PL
=
Poljska
PT
=
Portugalska
RO
=
Romunija
SE
=
Švedska
SI
=
Slovenija
SK
=
Slovaška.“
4.
Priloga V se nadomesti z besedilom iz dela A Priloge k tej uredbi.
5.
V Prilogi VII se tabela nadomesti s tabelo iz dela B Priloge k tej uredbi.
Člen 2
Ta uredba začne veljati na dan objave v Uradnem listu Evropske unije.
Uporablja se od 1. januarja 2007.
Ta uredba je v celoti zavezujoča in se neposredno uporablja v vseh državah članicah.
V Bruslju, 22. januarja 2007

Labels: 18
3
1